กรมชลประทาน เร่งระบายน้ำเขื่อนแก่งกระจาน แม้จะมีน้ำล้นสปิลเวย์ แต่ยังไม่กระทบพื้นที่ด้านท้ายเขื่อน
นายทองเปลว กองจันทร์ อธิบดีกรมชลประทาน เปิดเผยถึงสถานการณ์น้ำในเขื่อนแก่งกระจานว่า ล่าสุดวันนี้ 7 ส.ค. 61 ปริมาณน้ำในเขื่อนแก่งกระจานอยู่ที่ 725 ล้านลูกบาศก์เมตร  คิดเป็นร้อยละ 102 และยังคงมีน้ำไหลล้นข้ามทางระบายน้ำหรือ Spillway แต่ยังไม่ส่งผลกระทบต่อพื้นที่ด้านท้ายเขื่อน โดยเขื่อนแก่งกระจานยังคงระบายน้ำผ่านช่องทางปกติ รวมทั้งใช้กาลักน้ำที่ได้ติดตั้งเพิ่มเติมอีก 10 ชุด รวมกับของเดิมที่ติดตั้งไว้แล้วทั้งสิ้น 22 ชุด และเครื่องสูบน้ำ Hydro flow จำนวน 7 เครื่อง ยังดำเนินการสูบน้ำอย่างต่อเนื่อง รวมปริมาณน้ำที่ระบายออกจากเขื่อนแก่งกระจานทั้งสิ้น 13 ล้าน ลบ.ม./วัน และควบคุมน้ำไหลผ่านเขื่อนเพชร ได้ในอัตรา 124 ลบ.ม./วินาที ยังไม่ส่งผลกระทบต่อพื้นที่ด้านท้ายน้ำเช่นกัน ทั้งนี้ คาดว่าจะมีปริมาณน้ำไหลผ่านลงสู่ท้ายเขื่อนแก่งกระจานในอัตราประมาณ 210 ลบ.ม./วินาที และไหลลงสู่ด้านเหนือเขื่อนเพชร ในอัตราประมาณ 230-250 ลบ.ม./วินาที กรมชลประทาน จะใช้เขื่อนเพชรบริหารจัดการน้ำ โดยการหน่วงน้ำและตัดน้ำเข้าระบบชลประทาน และผันออกคลองระบายน้ำ D9 ออกสู่ทะเล ในอัตรา 90 ลบ.ม./วินาที จากนั้นจะระบายน้ำผ่านเขื่อนเพชรในอัตรา 140-160 ลบ.ม./วินาที ลงสู่แม่น้ำเพชรบุรี ไหลผ่านตัวเมืองเพชรบุรี ซึ่งอาจทำให้มีน้ำเอ่อล้นตลิ่งเข้าท่วมพื้นที่ลุ่มต่ำริมแม่น้ำและพื้นที่ชุมชนบางแห่งประมาณ 0.20 – 0.30 เมตร

ขณะที่สถานการณ์ระดับน้ำในแม่น้ำเพชรบุรี บริเวณอำเภอแก่งกระจาน ล่าสุดวันนี้ 7 ส.ค. 61 ยังต่ำกว่าตลิ่งเฉลี่ย 1-2 เมตร บริเวณอำเภอท่ายาง ยังต่ำกว่าตลิ่งประมาณ 4.5 เมตร บริเวณอำเภอบ้านลาด ยังต่ำกว่าตลิ่ง 1.5 เมตร และบริเวณอำเภอเมืองเพชรบุรี ยังคงต่ำกว่าตลิ่ง 1.20 เมตร สถานการณ์น้ำมีแนวโน้มเพิ่มขึ้นแต่ยังไม่ล้นตลิ่ง